ՆԱԽԱԳԾԻ ԼՐԱՑՄԱՆ ՈՒՂԵՑՈՒՅՑ
Համառոտագիր (Abstract) (առավելագույնը 1 էջ)
Համառոտագիրը (Abstract) ներկայացնում է հետազոտական նախագծի ամփոփ բովանդակությունը: 
Համառոտագիրը գիտական նախագծի և գիտական հոդվածի կարևոր մասն է: Համառոտագիրը (Abstract) գրվում է հետազոտական աշխատանքի ավարտից հետո, երբ հեղինակը հստակ պատկերացում ունի հետազոտական աշխատանքի բացահայտումների և եզրակացությունների վերաբերյալ, և հետևաբար՝ կարող է հստակ ձևակերպել հետազոտության արդյունք(ներ)ը:
Աբստրակտը նախագծի ամփոփումն է։ Այն համառոտ ներկայացնում է հետազոտության նպատակներն ու արդյունքները, որպեսզի փորձագետները ծանոթանան հետազոտական նախագծի բովանդակությանը: 
Չնայած համառոտագրի (Abstract) կառուցվածքը կարող է տարբեր լինել՝ կախված հետազոտության բնույթից, այն պետք է նկարագրի ձեր աշխատանքի նպատակը, օգտագործած մեթոդները և արված եզրակացությունները: Աբստրակտը շարադրելիս միշտ օգտագործեք անցյալ ժամանակ, քանի որ զեկուցում եք ավարտված հետազոտության մասին:
Աբստրակտը ներառում է հետևյալ բաժինները. 
· գիտական խնդիր (հետազոտական հարցի)
· կիրառված մեթոդներ,
· տվյալներ, 
· մեկնաբանություն/տվյալների քննարկում, 
· եզրակացություն։
Համառոտագրում (Abstract) կարող եք ներառել նաև հետազոտության արդյունքի հնարավոր կիրառությունը: Համառոտագրում (Abstract) չպետք է նշվի հետազոտության վերաբերյալ նոր խնդիր, հնարավոր զարգացում և այլն։



Նախագիծ (առավելագույնը 15 էջ)

1. ՆԱԽԱԳԻԾ
· Նախագծի վերնագիր
· Աշակերտ(ներ)ի ազգանուն, անուն, դասարան, ուսումնական հաստատության անվանում
· Գիտական ղեկավարի ազգանուն, անուն
· Մարզ, քաղաք/գյուղ

2. ՆԵՐԱԾՈՒԹՅՈՒՆ
· Բացատրեք, թե ի՞նչ է հայտնի կամ արդեն կատարվել հետազոտության ոլորտում: Ներառեք համապատասխան գրականության համառոտ ակնարկ: Եթե շարունակական նախագիծ է, ապա այստեղ տեղին է Ձեր նախորդ հետազոտության համառոտ ամփոփումը:

3. ՆԱԽԱԳԾԻ ԳԻՏԱԿԱՆ ՀԱՐՑԸ ԵՎ ՆՊԱՏԱԿՆԵՐԸ - Ո՞րն է նախագծի գիտական խնդիրը
· Ի՞նչ եք փորձում պարզել: Ներառեք նպատակի նկարագրությունը, Ձեր հետազոտության հարցը և/կամ վարկածը:

4. ՄԵԹՈԴՆԵՐ - Մանրամասն բացատրեք մեթոդաբանությունը և ընթացակարգերը նախագիծն իրականացնելու համար:
· Ի՞նչ եք կատարել: Ի՞նչ տվյալներ և ինչպե՞ս եք հավաքագրել։ Քննարկեք ստուգիչ խումբը և փորձարկած փոփոխականները:

5. ՆԱԽԱԳԻԾՆ ԻՐԱԿԱՆԱՑՐԱԾ ԱՇԱԿԵՐՏՆԵՐԻ ԹԻՎԸ ԵՎ ՅՈՒՐԱՔԱՆՉՅՈՒՐԻ ԿԱՏԱՐԱԾ ԱՇԽԱՏԱՆՔԸ (2 աշակերտի դեպքում)
· Նկարագրեք նախագծում ընդգրկված յուրաքանչյուր աշակերտի կատարած աշխատանքը, ինչպես եք փոխլրացրել իրար: Նշեք նաև նախագծի ղեկավարի դերը և ընդգրկվածության աստիճանը:

6. ԱՐԴՅՈՒՆՔՆԵՐ - Որո՞նք են նախագծի իրականացման արդյունքները:
· Ներառեք աղյուսակներ և թվեր, գրաֆիկներ, որոնք արտացոլում են Ձեր ստացած տվյալները:
· Ներառեք տվյալների համապատասխան վիճակագրական վերլուծություն:

7. ՔՆՆԱՐԿՈՒՄ – Ինչպե՞ս եք մեկնաբանում ստացված արդյունքները:
· Ի՞նչ են նշանակում այս արդյունքները: Համեմատեք ստացված արդյունքներն արդեն հայտնի տեսությունների, հրապարակված տվյալների, առկա տեսակետների և հետազոտության սկզբում Ձեր կողմից ակնկալվող արդյունքների (հիպոթեզի/վարկածի) հետ:
· Քննարկեք հնարավոր սխալները: Աշխատանքի ընթացքում հարցեր կամ խնդիրներ առաջացա՞ն, որ չէիք սպասում: Ինչպե՞ս կամ ինչո՞վ են տվյալները տարբերվում նմանատիպ այլ հետազոտությունների տվյալներից: Ինչպե՞ս են ազդել արդյունքների վրա չվերահսկվող պարամետրերը:

8. ՆԱԽԱԳԾԻ ՀԵՏԱԳԱ ԶԱՐԳԱՑՈՒՄԸ - հետագա 6 ամիսների հետազոտության պլանը
· Հակիրճ նկարագրեք նախագծի վերաբերյալ հետագա Ձեր 6 ամիսների պլանը:  Ի՞նչ աշխատանքներ եք պլանավորում իրականացնել և զարգացնել արդյունքները:

9. ԵԶՐԱԿԱՑՈՒԹՅՈՒՆՆԵՐ - Ի՞նչ եզրակացությունների եք հանգել:
· Ի՞նչ են նշանակում այս արդյունքները գիտական գրականության և ձեր հետազոտության ոլորտում կատարվող այլ աշխատանքների համատեքստում: Ինչպե՞ս են արդյունքներն առնչվում Ձեր առաջադրած գիտական խնդրին: Արդյո՞ք ձեր ստացած արդյունքները հաստատում են առաջադրված գիտական խնդիրը:
· Ձեր աշխատանքի արդյունքի ի՞նչ կիրառություն(ներ) եք տեսնում, որտե՞ղ և ինչպե՞ս կարող է կիրառվել։ 
· Շնորհակալություն գիտական ղեկավարին, կազմակերպությանը։

10. ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ 

· Ներկայացրեք ամենակարևոր/հիմնական հղումները՝ գրքեր, հոդվածներ, նշելով հեղինակ(ներ)ին, վերնագիրը, հրատարակչությունը կամ պարբերականը, տարին, հատորը, համարը, էջերը, հոդվածի DOI (առկայության դեպքում) (մինչև 1  էջ)։

